*Tämä artikkeli kertoo videopelistä. Minecraft on myös tuleva elokuva.*

**Minceraft** on hiekkalaatikkomainen indie-videopeli, jossa pelaajan on mahdollista luoda rakennelmia kuutioiden ja muiden eri ominaisuuksien avulla kolmiulotteisessa maailmassa. Pelin kehityksen aloitti ruotsalainen Markus "Notch" Persson, ja kehitystä jatkaa Perssonin perustama yritys Mojang. Peli julkaistiin 16. toukokuuta 2009 ja se siirtyi beta-vaiheeseen 20. joulukuuta 2010. Täysversio julkaistiin 18. marraskuuta 2011. *Minecraft* on saanut vaikutteita *Dwarf Fortressista*, *RollerCoaster Tycoonista*, *Wurm Onlinesta*, *Dungeon Keeperistä* ja erityisesti *Infiniminerista*.

*Minecraftia* kehitettiin noin viikko, minkä jälkeen se julkaistiin, toukokuussa 2009, TIGSource-keskustelupalstalla, jossa se saavutti merkittävän suosion. Peliä on päivitetty jatkuvasti julkaisusta lähtien, ja ollessaan vasta alpha-kehitysvaiheessa sitä myytiin noin miljoona kappaletta, ja se sai paljon huomiota ja ylistäviä arvosteluja. Tammikuussa 2011, alle kuukausi pelin beta-vaiheen alkamisen jälkeen, peliä oli myyty jo miljoona kappaletta. Huhtikuussa 2016 pelin PC/Mac-versiota oli myyty yli 23 miljoonaa kappaletta. *Minecraftista* on siten tullut maailman myydyin PC-peli.

Nykyään peliä on myyty kaikki alustat mukaan lukien yli 300 miljoonaa kappaletta, ja sillä on noin 140 miljoonaa kuukausittaista pelaajaa. 
Peli sai vuoden 2012 European Games Award -palkinnon sarjassa "Best European Indie Game".

Microsoft ilmoitti 15. syyskuuta 2014 ostaneensa *Minecraftin* kehittämisoikeudet omistavan Mojangin 2,5 miljardin Yhdysvaltain dollarin (2 miljardin euron) kauppahintaan. Samalla pelin alkuperäinen luoja Markus Persson, Jakob Porsér ja Carl Manneh ilmoittivat jättävänsä yhtiön.

Pelaaminen
----------

*Minecraftissa* on avoin pelimaailma, joka on teoriassa ääretön, koska sitä luodaan automaattisesti lisää pelaajan liikkuessa ympäri pelimaailmaa. Maailma latautuu chunkien eli lohkojen avulla, jotka ovat 16x16 kuution kokoisia alueita. Pelimaailmasta voi muodostua jopa 4 096 000 000 neliökilometrin kokoinen alue (n. kahdeksankertainen maapallon pinta-alaan nähden), jonka sisään mahtuu noin 130 biljoonaa kuutiota, ennen kuin tekniset rajoitukset tulevat vastaan. Kuitenkin konsoliversioissa maailma on rajallinen, eikä niin suuri kuin PC- tai Bedrock Edition -versioissa. Maailma koostuu kiinteistä 3D-kuutioista, joita voi poistaa ja sijoittaa uudelleen. Maailma luodaan niin sanotun siemenen avulla, joka on kymmenmerkkinen lukusarja. Jos pelaaja ei aseta itse siementä ennen maailman luontia, peli antaa sen arvoksi satunnaisen luvun. Samalla siemenellä syntyy aina sama maailma, mutta jo yhden merkin muokkaaminen siemenestä tekee maailmasta täysin erilaisen. Pelissä voi kaivaa maan alle y-koordinaattiin -64 rikkoutumattomaan peruskallioon asti, ja maksimikorkeus palikan asettamiselle on y-koordinaatin arvossa 319, vaikka pelaaja voikin liikkua lähes äärettömän korkealle. Perusideana pelissä on hyödyntää erilaisia materiaaleja, kuten puita ja kiviä, joita voi hankkia eri tavoin. Pelissä keskeisiä toimintoja ovat muun muassa taisteleminen, esineiden valmistaminen, kaivaminen, seikkailu, viljely, eläinten kasvattaminen ja rakentaminen. Pelissä ei ole varsinaisesti mitään päämäärää, vaikka Ääriliskon päihittäminen näyttääkin lopputekstit.

### Ulottuvuudet

*Minecraftissa* on päämaailman lisäksi kaksi ulottuvuutta: horna (engl. *nether*) ja ääri (engl. *end*).

#### Horna

**Horna** on helvetin kaltainen ulottuvuus, jonne voi matkustaa pelaajan rakentaman erityisen hornaportaalin avulla. Ulottuvuudessa on monia ominaisia resursseja, joita ei löydy päämaailmasta. Hornasta löytämillään resursseilla pelaaja voi rakentaa pelin toisen päävihollisen Näivettäjän. Hornaan on pakko mennä, jos haluaa läpäistä pelin, siis tappaa ääriliskon. Hornassa on kahdenlaisia linnoituksia, englanninkielisiltä nimiltään bastion ja nether fortress.

#### Ääri

**Ääri** on karu ulottuvuus, joka koostuu lukuisista saarista. Äären pääsaarella elää toinen *Minecraftin* kahdesta päävastuksesta, äärilisko. Ääreen pääsee löytämällä ääriportaalin, jonka löytää äären silmien (*ennen ääreläisen silmä*) avulla. Äären silmiä saa yhdistämällä roihusauvan, jonka roihu pudottaa kuollessaan ja äären helmen, jonka ääreläinen pudottaa kuollessaan. Äären silmillä myös aktivoidaan ääriportaali. Äärestä lähteminen ääriportaalin kautta näyttää pelaajalle pelin lopputekstit. Pelaajat pääsevät tämän jälkeen takaisin päämaailmaan, ja voivat jatkaa peliä loputtomiin.Ääriliskon voi myös synnyttää uudelleenn äärikristallien avulla.

### Pääviholliset

*Minecraftissa* on kaksi päävihollista: äärilisko (engl. *ender dragon*) ja näivettäjä (engl. *wither*).

#### Äärilisko

**Äärilisko** on pelin toinen päävihollisista, ja se asuu Ääressä. Äärilisko saa elinvoimaa Äären obsidiaanipilarien päällä olevista äärikristalleista, jotka tuhoamalla saa ääriliskon päihitettyä helpommin. Ääriliskon tappamisesta saa paljon XP:tä. Kun äärilisko kuolee, avautuu kaksi portaalia: toinen takaisin päämaailmaan ja toinen Äären ulkosaarille ja äärikaupunkeihin. Myös portaalille päämaailmaan ilmestyy ääriliskon muna, joka on tosin vain kosmeettinen esine. Pelissä voi saada vain yhden ääriliskon munan.

**Näivettäjä** on pelin toinen päävihollisista. Sen voi rakentaa Hornasta löytyvillä resursseilla. Sen voi synnyttää mihin tahansa ulottuvuuteen. Näivettäjä tekee paljon tuhoa. Kun näivettäjä osuu pelaajaan, se nimensä mukaisesti näivettää. Kun näivettäjä saa tarpeeksi vahinkoa, se alkaa parantamaan itseään. Kuollessaan näivettäjä pudottaa XP:n lisäksi hornatähden.

Pelitilat
---------

*Minecraft* tarjoaa viisi erilaista pelitilaa: *selviytyminen* (*survival*), *luova* (*creative*), *kovanaama* (*hardcore*), *seikkailu* (*adventure*) ja *katsoja* (*spectator*). Pelitilan voi valita maailmaa luodessa ja sen voi vaihtaa muulloin vain huijauskomennoilla. Kovanaama- ja katsoja-pelitilat ovat ainoastaan tietokoneelle saatavassa *Minecraft: Java Editionissa*.

### Selviytymispelitila

Selviytymispelitilassa pelaajan tulee selviytyä luonnossa, suojautua vihamielisiltä hirviöiltä, etsiä ruokaa ja aineita sekä rakennuskuutioita jne. Valmistamillaan työkaluilla pelaaja voi myös etsiä hyödyllisiä malmeja eri käyttötarkoituksia varten.

Selviytymispelitilassa ei voi kantaa mukanaan loputtomasti esineitä kuten luovassa pelimuodossa, vaan tavaraluetteloon mahtuu maksimissaan 2 436 esinettä, mikäli haarniskapaikat ja toinen käsi otetaan huomioon. Kaikki esineet pitää hankkia itse, mutta niitä voi ostaa myös kyläläisiltä. Maksuvälineenä käytetään pääasiassa smaragdeja. Alussa pelaajan tavaraluettelossa ei ole mitään esineitä. Pelaaja voi kuitenkin ottaa aloitusesineitä, jos bonusarkku-vaihtoehto on päällä. Pelaajan on hakattava puita, valmistettava työkaluja ja rakennettava itselleen koti tai suoja ennen yön saapumista, jolloin hirviöt tulevat maan pinnalle. Edellä mainitut toimenpiteet ovat tärkeitä pelin etenemisen kannalta, mutta niitä ei tarvitse tehdä. Tietyistä kuutioista ja materiaaleista voi valmistaa esineitä, kuten aseita, työkaluja, kulkuvälineitä, karttoja, sisustusesineitä ja niin edelleen. Pelissä voi myös viljellä kasveja, kalastaa, metsästää eläimiä ja kasvattaa eläimiä erilaisten materiaalien ja ruoan saamiseksi.

Käytännössä pelin idea on rakentaa omaa maailmaa, seikkailla ja suojautua/taistella hirviöitä vastaan. Peli painottaa voimakkaasti luovuutta. *Minecraftissa* pystyy rakentamaan monimutkaisia ansoja ja mekanismeja käyttämällä hyväkseen *Minecraftin* fysiikkaa, alkeellisia virtapiirimäisiä peliominaisuuksia sekä loogisia portteja pelistä löytyvän punakiven avulla.

### Luova pelitila

Luova pelitila keskittyy rakentamiseen ja pelaajan käytössä on rajaton määrä kaikkia pelissä olevia kuutioita ja esineitä. Pelaaja on myös kuolematon. Lisäksi luovassa pelitilassa pystyy lentämään, eivätkä hirviöt hyökkää pelaajan kimppuun.

### Seikkailupelitila

Pöytävuoria Minecraftissa.
Seikkailupelitila on muuten sama kuin selviytymispelimuoto, paitsi että kuutioita ja esineitä pystyy hajottamaan vain siihen määritellyllä työkalulla. Pelitilaa voidaan käyttää moninpelipalvelimella, jos tarkoituksena on rajata pelaajan mahdollisuuksia "rikkoa" maailmassa olevia asioita. Sitä voi käyttää myös yksinpelissä, jos haluaa hieman lisähaastetta peliin.

### Katsoja-pelitila

Katsoja-pelitilassa pelaaja on näkymätön ja pystyy kulkemaan kuutioiden läpi sekä näkemään maanalaiset luolat ja rakennukset, kuten hylätyt kaivokset. Pelitilassa ei pysty asettamaan tai rikkomaan kuutioita.

### Kovanaama-pelitila

Hardcore- eli kovanaamapelitila on muuten sama kuin selviytymispelitila, paitsi että vaikeusaste on lukittu vaikealle ja maailmaa voi kuoleman jälkeen pelata vain tarkkailija-pelitilassa. Bedrock Editionissa kovanaama- tilaa ei ole, jos käytössä ei ole modeja.

Moninpeli
---------

*Minecraftissa* on mahdollista pelata moninpeliä ja myös luoda oma moninpelipalvelin. *Minecraftilla* ei ole "virallisia" moninpelipalvelimia, vaan yksittäiset pelaajat tai ryhmät ylläpitävät omia palvelimiaan. Palvelinohjelmisto on maksuton ja ladattavissa *Minecraftin* verkkosivustolta ilman rekisteröitymistä tai pelin ostamista. Monet yritykset myös vuokraavat Minecraft-palvelimia. Yleensä vuokrattavien palvelimien mukana tulee myöskin ohjauspaneeli, jonka avulla palvelinta voi hallita ilman komentorivin käyttämistä.

Mojang on luonut palvelun nimeltä Minecraft Realms, jossa pelaajat voivat maksusta vuokrata palvelimen Mojangilta. Palvelimen hallitseminen tapahtuu täysin pelin sisällä. Realms-palvelimilla peliin voi olla yhteydessä enintään 2 tai 20 pelaajaa samanaikaisesti, riippuen palvelimen tyypistä. Minecraft Realmsin tarkoituksena on helpottaa moninpelaamista, sillä moninpelipalvelimien ylläpito vaatii jokseenkin laajaa tietoteknistä osaamista.

Ladattavat lisäosat ja laajennukset
-----------------------------------

Minecraftiin on saatavilla paljon erilaisia internetistä ladattavia yhteisön tekemiä lisäosia ja laajennuksia, joihin lukeutuvat esimerkiksi:

* **Modifikaatiot** ovat pelaajien luomia lisäosia, joita voi lisätä peliin. Niissä voi olla muun muassa kuutioita, ulottuvuuksia, esineitä, hirviöitä, päävihollisia ja työkaluja. Mojang ei tee modeja itse, vaan kaikki modit ovat Minecraftin yhteisön tekemiä. Peli voi teknisesti pyörittää samaan aikaan useita modeja, mutta kaikki modit eivät ole yhteensopivia toistensa kanssa ja aiheuttavat toisinaan pelin kaatuilua.
* **Modipaketit** ovat yhteisön tekemiä modikokoelmia, jotka sisältävät useita modeja. Modipaketit voivat sisältää paljon yhteensopimattomia modeja ja toimia silti, sillä modipaketin tekijä voi muokata modit juuri pakettiin sopivaksi.
* **Modipakettiohjelma**  on itsenäinen ohjelma, mikä sisältää useita modipaketteja, mikä tekee modipakettien latauksen erittäin helpoksi. Jokainen paketti sisältää omat maailmansa, asetukset ja tietenkin modinsa. Tunnetuimpia modipakettiohjelmia ovat muun muassa "Technic Launcher" (sisältää mm. Tekkitin ja Voltzin) ja "Feed The Beast" (sisältää muun muassa MindCrackin ja Monster Packin).
* **Muokatut maailmat** ovat yhteisön tekemiä, omia maailmoja. Ne voivat sisältää valmiiksi suuria rakennelmia, erityislaatuista luontoa, taistelukenttiä, seikkailuratoja, selviytymistä vaikeissa olosuhteissa tai käytännössä mitä tahansa.
* **Resurssipaketit** muuttavat *Minecraftin* ulkoasua ja/tai ääniä. Ennen päivitystä 1.6 niitä kutsuttiin tekstuuripaketeiksi. Tekstuuripaketeilla pystyttiin muokkaamaan ainoastaan tekstuureja, kun taas resurssipaketeilla voi muokata myös ääniä ja pelin 3D-malleja. *Minecraftin* palikkojen tekstuuri on oletuksena 16×16 pikseliä, mutta on myös muuntarkkuuksisia paketteja, joiden tarkkuus vaihtelee aina 8×8 pikselistä 512×512 pikseliin. Suurempi tarkkuus vaatii tietokoneelta enemmän tehoa.
* **Skineillä** eli "ihoilla" voi vaihtaa hahmon ulkonäköä. 1.8-versiosta lähtien skinissä on kaksi kerrosta ja hahmon kädet on mahdollista vaihtaa kapeammiksi. Konsoli- ja Pocket Edition -versioissa on myös valmiita maksullisia skinipaketteja, jotka sisältävät valmiita skinejä käytettäväksi. Näissä versioissa ei ole tällä hetkellä mahdollista luoda omaa skiniään, tosin puhelimille ja tableteille voi asentaa sovelluksia, jotka mahdollistavat tämän.
* **Add-Onit** ovat periaatteessa samoja kuin Modit, paitsi että ne eivät lisää peliin asioita, vaan vaihtavat esimerkiksi Hirviön tekstuurin, käyttäytymisen ja ominaisuudet. Add-onit julkaistiin ensimmäisen kerran Bedrock-versioissa.

Saavutukset
-----------

Minecraft-pelissä on käytössä saavutuksia (eng. trophies), joiden tavoitteleminen on vapaaehtoista.

Minecraftissä on 51 perustason saavutusta, jotka suorittamalla ansaitsee palkinnon Trophy-rohmu, sekä perussaavutuksien lisäksi pelissä on myös kaikenlaisia lisäsaavutuksia.

Minecraftin perussaavutukset| Trophyn tunnus | Palkinto | Lisätiedot |
| --- | --- | --- |
| Trophy-rohmu | Platina | Kaikki trophyt saatu. |
| Kurkista reppuun | Pronssi | Avaa tavaraluettelosi. |
| Puusta pitkään | Pronssi | Lyö puuta, kunnes puukuutio putoaa. |
| Käy pöytään | Pronssi | Nikkaroi nikkarointipöytä neljästä puulaudasta. |
| Aika louhia! | Pronssi | Nikkaroi hakku laudoista ja kepeistä. |
| Uuni kuumaksi | Pronssi | Nikkaroi polttouuni kahdeksasta mukulakivikuutiosta. |
| Hanki rautatavaraa | Pronssi | Sulata rautaharkko. |
| Aika viljellä! | Pronssi | Nikkaroi kuokka laudoista ja kepeistä. |
| Leivo leipää | Pronssi | Tee vehnästä leipää. |
| Valhe | Pronssi | Leivo kakku vehnästä, sokerista, maidosta ja munista! |
| Askel parempaan päin | Pronssi | Nikkaroi parempi hakku. |
| Herkullista kalaa | Pronssi | Nappaa kala ja valmista siitä ruokaa! |
| Raiteilla | Kulta | Matkusta kaivosvaunulla vähintään 500 m:n 
matka yhteen suuntaan aloituspisteestäsi. |
| Aika iskeä! | Pronssi | Nikkaroi miekka laudoista ja kepeistä. |
| Hirviönmetsästäjä | Pronssi | Hyökkää hirviön kimppuun ja tuhoa se. |
| Lehmänkaataja | Pronssi | Kerää nahkaa. |
| Kun possut lentävät | Hopea | Ratsasta sialla satulan avulla ja aiheuta sille
putoamisvahinkoa ratsastaessasi. |
| Lauman johtaja | Pronssi | Ystävysty viiden suden kanssa. |
| Työkalujen työstö | Pronssi | Nikkaroi yksi jokaista työkalutyyppiä (yksi hakku,
yksi lapio, yksi kirves ja yksi kuokka). |
| Automagiaa | Pronssi | Nikkaroi automaatti. |
| Matkalla Hornaan | Pronssi | Nikkaroi hornaportaali. |
| Tarkka-ammuntaa | Pronssi | Tapa luuranko nuolella yli 50 metrin päästä. |
| TIMANTTEJA! | Pronssi | Hanki timantteja rautatyökaluillasi. |
| Pikapalautus | Hopea | Tuhoa hornanhenki tulipallolla. |
| Läpi tulen | Pronssi | Ota lieskalta sen tanko. |
| Kotipanimo | Pronssi | Hauduta taikajuoma. |
| Loppuko? | Kulta | Astu Ääriportaaliin. |
| Loppu. | Pronssi | Tapa Äärilisko. |
| Lumoaja | Pronssi | Nikkaroi lumouspöytä. |
| Ylilyönti | Pronssi | Aiheuta yhdeksän sydämen vaurio yhdellä iskulla. |
| Kirjakauppias | Pronssi | Paranna lumouspöytääsi nikkaroimalla 
kirjahyllyjä. |
| Seikkailun aika | Hopea | Löytä 17 biomia 40:stä. |
| Uudelleenkansoitus | Pronssi | Saa kaksi lehmää lisääntymään vehnän avulla. |
| Vaikka muille jakaa! | Pronssi | Heitä toista pelaajaa timanteilla. |
| Porsaankyljys | Pronssi | Valmista ja syö porsaankyljys. |
| Aika kulumaan | Pronssi | Pelaa 100 päivää. |
| Jousiampuja | Pronssi | Tapa creeper nuolilla. |
| Tinkaaja | Hopea | Hanki 30 smaragdia käymällä kauppaa kyläläisten
kanssa tai louhimalla. |
| Ruukuttaja | Pronssi | Nikkaroi ja aseta kukkaruukku. |
| Tämä on merkki! | Pronssi | Nikkaroi ja aseta kyltti. |
| Rautavatsa | Pronssi | Estä nälkään nääntyminen pilaantuneella lihalla. |
| Herkeä kerimään | Pronssi | Kerää lampaasta villaa keritsimillä. |
| Sateenkaaren värit | Hopea | Kerää jokaista 16:ta villaväriä. |
| Jäitä hattuun | Pronssi | Ui laavassa, kun tulensieto vaikuttaa sinuun. |
| Kirstullinen kiveä | Pronssi | Louhi 1 728 mukulakivikuutiota ja aseta ne
arkkuun. |
| Uusiutuvaa energiaa | Pronssi | Tee puuhiiltä sulattamalla puunrunkoja puuhiiltä
käyttäen. |
| Musiikkia korvilleni | Pronssi | Soita musiikkilevyä jukeboksissa. |
| Henkivartija | Pronssi | Luo rautagolemi. |
| Rautamies | Pronssi | Pue täysi rautapanssari. |
| Zombilääkäri | Kulta | Paranna zombikyläläinen. |
| Leijonanmetsästäjä | Pronssi | Ansaitse oselotin luottamus. |

Alustat
-------

### Minecraft Java Edition

Java Edition on *Minecraftin* alkuperäinen versio, joka toimii Windows-, Linux- ja macOS-tietokoneilla.

### Minecraft (Bedrock Edition)

Version 1.2 *Better Together* myötä aiempi Pocket Edition (Android, iOS, Fire OS, Windows Mobile, Windows 10, Gear VR, Apple TV, Fire TV) sekä Xbox One Edition ja Nintendo Switch Edition yhdistettiin yhdeksi versioksi, jota tunnetaan joko Minecraft Bedrock Editionina, tai lyhyesti *Minecraftina*. Samalla päivitys mahdollisti näiden alustojen moninpelaamisen keskenään, mutta ei Minecraft Java Editionin kanssa.

Minecraft versioiden julkaisuajat ja tila| Alusta | julkaisu | tila |
| --- | --- | --- |
| Android | 7. lokakuuta 2011 | Bedrock Editionin osa |
| iOS | 17. marraskuuta 2011 | Bedrock Editionin osa |
| Fire OS | 13. syyskuuta 2012 | Bedrock Editionin osa |
| Windows Phone 8.1 | 10. joulukuuta 2014 | lopetettu 19. joulukuuta 2016 |
| Minecraft: Windows 10 Edition | 29. heinäkuuta 2015 | Bedrock Editionin osa |
| Minecraft: Gear VR Edition | 27. huhtikuuta 2016 | Bedrock Editionin osa |
| Minecraft: Apple TV Edition | 16. joulukuuta 2016 | lopetettu 24. syyskuuta 2018 |
| Minecraft: Fire TV Edition on | 16. joulukuuta 2016 | Bedrock Editionin osa |

### Minecraft: Education Edition

*Pääartikkeli: Minecraft: Education Edition*
*Minecraft: Education Edition* on opetuskäyttöön tarkoitettu luokkahuoneessa käytettäväksi suunniteltu versio. Sen ovat kehittäneet Mojang ja Xbox Game Studios ja siinä on ominaisuuksia, jotka tekevät siitä helppokäyttöisen kouluympäristössä. Tämä versio julkaistiin 1. marraskuuta 2016.

### Legacy Console Edition

*Legacy Console Edition* -nimi viittaa useaan 4J Studiosin tekemään versioon *Minecraftista*. Ne oli tehty konsoleille Xbox 360, Xbox One, PlayStation 3, PlayStation 4, PlayStation Vita, Wii U ja Nintendo Switch. 
10. joulukuuta 2019 PlayStation 4 -versio siirtyi uudelle *Bedrock*-versiolle 1.15-päivityksen myötä.

### Vanhat versiot

* **Pocket Edition** oli mobiililaitteille tarkoitettu versio (Android, iOS, Fire OS, Windows Mobile, Windows 10, Gear VR, Apple TV, Fire TV).
* **Minecraft Pi Edition** oli Raspberry Pi -tietokoneelle suunnattu versio, joka perustui paljolti vanhaan versioon *Pocket Editionista*. Raspberry Pi -versio oli tarkoitettu pääasiallisesti ohjelmoinnin harjoitteluun, eikä siihen koskaan julkaistu päivityksiä.
* **Minecraft: New Nintendo 3DS Edition** julkaistiin 13. elokuuta 2017 New Nintendo 3DS, 3DS XL ja 2DS XL -laitteille. Versio lopetettiin 15. tammikuuta 2019.

Kehitys
-------

### Historia

*Minecraft Alpha*, joka julkaistiin 16. toukokuuta 2009, siirtyi alpha-kehitysvaiheesta beta-vaiheeseen 20. joulukuuta 2010. Betan suunniteltiin loppuvan 11. marraskuuta 2011, ja *Minecraft* julkistettavan virallisesti. Lopulta Betasta siirryttiin pois *Minecraft 1.0.0*:n myötä, joka julkaistiin lopulta 18. marraskuuta 2011 Minecon 2011:n aikana. Minecraftista on olemassa versio **Beta 1.9 Pre-release,** mutta sitä ei koskaan julkaistu.

### Päivitykset

Minecraftiin tulee noin kerran vuodessa isompia päivityksiä, jotka lisäävät peliin paljon uutta sisältöä. Ennen suuria päivityksiä julkaistaan myös pienoispäivityksiä (engl. *snapshot*). Niiden mukana peliin tulee uusia asioita ja myös paljon bugikorjauksia.

### Musiikki

*Minecraftin* alkuperäisen musiikin on säveltänyt Daniel "C418" Rosenfeld. Lena Rainen säveltämää musiikkia lisättiin peliin ensimmäisen kerran 1.16-version pienoispäivitys 20w15a:ssa, nämä olivat pelin ensimmäiset kappaleet, jotka eivät olleet C418:n tuotoksia. 1.6-version julkaisun jälkeen musiikkia on voinut lisätä ja muuttaa resurssipakettien avulla.

### Oheistuotteet

*Minecraftin* maailmaa ja sen tiettyjä osa-alueita käsitteleviä kirjoja on julkaistu useita, ja ne ovat erittäin suosittuja. Mojangin tekemiä *Minecraft: Combat Handbook*, *Minecraft: Construction Handbook*, *Minecraft: Essential Handbook* ja *Minecraft: Redstone Handbook* on myyty yli 17 miljoonaa kappaletta. Nämä kirjat toimivat pelin käyttöohjeina, esimerkiksi punakivipalikoilla voi peliin luoda loogisia portteja ja näiden avulla erittäinkin monimutkaisia mekanismeja.

Minecraftista on myös tekeillä 3D-elokuva, jonka piti saada maailmanensi-iltansa 19. toukokuuta 2019, mutta julkaisu on viivästynyt alkuperäisen ohjaajan ja käsikirjoittajan vaihduttua. Julkaisupäiväksi suunniteltiin sen jälkeen 4. maaliskuuta 2022, mutta koronaviruspandemian takia julkaisupäivä ei ole tiedossa.

Minecon
-------

*Pääartikkeli: Minecon*
Minecon on noin vuosittain vuodesta 2010 lähtien järjestetty *Minecraft*-aiheinen, Mojangin järjestämä tapahtuma. Siellä mm. kerrotaan *Minecraft*in tulevista ominaisuuksista. Lisäksi voi tutustua tapahtumakeskukseen, pelata *Minecraft*ia ja tavata *Minecraft*-tubettajia.

Osallistumalla Minecon-tapahtumaan paikan päällä saa Minecon-viitan peliin. Kyseinen viitta on erilainen joka vuosi, eikä viittoja voi saada enää jälkeenpäin.

Katso myös
----------

* Minecraft Dungeons
* Minecraft Earth
* Minecraft Legends
* Minecraft: Tarinatila

Huomautukset
------------

1. ↑  Käännös useille konsoleille 4J Studios tekemä.; New Nintendo 3DS käännös Other Ocean Interactiven tekemä.

Lähteet
-------

1. ↑  Microsoft officially owns Minecraft and developer Mojang now *polygon.com*.  6 November 2014.
2. ↑  Minecraft: New Nintendo 3DS Edition *nintendo.com*.
3. ↑  Minecraft CBS Interactive.  Arkistoitu 15. joulukuuta 2012. Viitattu 21. lokakuuta 2012.
4. ↑  Minecraft – Pocket Edition – Android *ign.com*.  Arkistoitu 16. marraskuuta 2012. Viitattu 21. lokakuuta 2012.
5. ↑  Minecraft: Pocket Edition CBS Interactive.  Arkistoitu 23. joulukuuta 2012. Viitattu 21. joulukuuta 2012.
6. ↑  Minecraft for Xbox 360 release date announced, amongst others *wired.co.uk*.  22. maaliskuuta 2012.  Arkistoitu 18. lokakuuta 2012. Viitattu 22. lokakuuta 2012.
7. ↑  Minecraft Raspberry Pi Mojang.  Arkistoitu 27. maaliskuuta 2013. Viitattu 27. maaliskuuta 2013.
8. ↑  "Amazon's first Fire TV games include in-house titles and Minecraft (update: video)", *Engadget*. (en-US)
9. ↑  Minecraft PS4 Edition Release Date Confirmed IGN Entertainment, Inc..  Arkistoitu 1. lokakuuta 2014. Viitattu 3. lokakuuta 2014.
10. ↑  Minecraft for Xbox One to launch on Friday *cnet.com*.  Arkistoitu 7. lokakuuta 2014. Viitattu 13. lokakuuta 2014.
11. ↑  Minecraft: PS Vita Edition Release Date Revealed for North America *ign.com*.  Arkistoitu 12. lokakuuta 2014. Viitattu 13 October 2014.
12. ↑  Minecraft Comes to Windows Phones *mojang.com*.  Arkistoitu 30. joulukuuta 2014.
13. ↑  Announcing Minecraft Windows 10 Edition Beta *cnet.com*.  Arkistoitu 9. heinäkuuta 2015.
14. ↑  Minecraft Wii U Confirmed, Coming Very Soon  7. joulukuuta 2015. CBS Interactive.  Arkistoitu 7. joulukuuta 2015. Viitattu 8. joulukuuta 2015.
15. ↑  minecraft.net – Apple TV Edition released! *minecraft.net*.  Arkistoitu 27. joulukuuta 2016. Viitattu 30. joulukuuta 2016.
16. ↑  New 3DS Version Of Minecraft Announced, Release Date Set For Today *gamespot.com*.  13. syyskuuta 2017. Viitattu 13 Syyskuuta 2017. en-US
17. ↑  Apple TV Edition released *minecraft.net*.  19.12.2017. Mojang.  (englanniksi)
18. ↑  Markus Persson: Credits due  26.5.2009. Markus Persson.  Arkistoitu 10.9.2010. Viitattu 21.9.2010.
19. ↑  Handy, Alex: Interview: Markus 'Notch' Persson Talks Making Minecraft  23.3.2010. Gamasutra. Viitattu 26.6.2010.
20. ↑  Persson, Markus: Minecraft *minecraft.net*. Viitattu 21.11.2010. (englanniksi)
21. ↑  Persson, Markus: Exclamation mark. *notch.tumblr.com*.  Arkistoitu 15.1.2011. Viitattu 15.1.2011. (englanniksi)
22. ↑  Statistics  18. kesäkuuta 2015. Mojang. Viitattu 05.04.2016.
23. ↑  Minecraft ylitti ensimmäisenä pelinä 300 miljoonan kappaleen myyntiluvut *Pelaaja.fi*.  17.10.2023. Viitattu 17.10.2023.
24. ↑  Rosa Baumgartl: 15 Multiplayer Games With The Highest Player Count *TheGamer*.  6.2.2023. Viitattu 29.1.2024. (englanniksi)
25. ↑  Winners 2012 European Games Award. Viitattu 12.4.2014.
26. ↑  MINECRAFT HAS 55 MILLION MONTHLY PLAYERS, 122 MILLION SALES IGN. Viitattu 17.5.2017.
27. ↑  Microsoft osti ruotsalaisen pelifirman jättisummalla  15.9.2014. Yle Uutiset. Viitattu 16.9.2014.
28. ↑  Microsoft buys Mojang *time.com*.  15.9.2014. Time. Viitattu 20.9.2014.
29. ↑  Persson, Markus: How saving and loading will work once infinite is in *notch.tumblr.com*.  19.3.2010.  Arkistoitu 1.8.2010. Viitattu 21.9.2010.
30. ↑
31. ↑  Alec Meer: Minecraft Review *Eurogamer*.  18.11.2011. Viitattu 21.2.2020. (englanniksi)
32. ↑  Tom Francis: A clearer look at Minecraft's new hell dimension *PC Gamer*.  10.10.2010. Viitattu 21.2.2020. (englanniksi)
33. 1 2  Mojang AB (Firm): *Minecraft Guide to the Nether and the End*. Egmont UK Limited, 2017-09. ISBN 978-1-4052-8599-5. Teoksen verkkoversio (viitattu 21.2.2020). en
34. 1 2  Matt Liebl: Minecraft: The End, Ender Dragons, and Goop Portal All Explained *GameZone*.  4.5.2012. Viitattu 21.2.2020. (englanniksi)
35. ↑  Ending an endless game: an interview with Julian Gough, author of Minecraft's epic finale *Boing Boing*.  9.1.2012. Viitattu 21.2.2020. (englanniksi)
36. ↑  How to find the Ender Portal in Minecraft *Geek.com*.  26.12.2012.  Arkistoitu 18.11.2018. Viitattu 21.2.2020. (englanniksi)
37. ↑
38. ↑
39. ↑
40. ↑
41. ↑  Perez, Sarah: Minecraft: Education Edition officially launches *1.11.2016*. TechCrunch.  Arkistoitu.  (englanniksi)
42. ↑  I’m going all gaga now, 1000 sales in 24 hours! *notch.tumblr.com*.  29.7.2010.  Arkistoitu 31.7.2010. Viitattu 3.8.2010.
43. ↑  The Sound of Scary *Minecraft.net*.  9.4.2020. Viitattu 17.4.2020. (englanniksi)
44. ↑  Minecraft.net Credits *Minecraftin virallinen verkkosivu*. Mojang. Viitattu 7.7.2013. (englanniksi)
45. ↑  Publishers Still Mining Sales from Minecraft Titles. Viitattu 06.04.2016. (englanniksi)
46. ↑  Panu Saarenoja: Virallinen Minecraft-elokuva saapuu vuonna 2019 *Pelaajalehti*.  27.06.2016.  Arkistoitu 18.9.2017. Viitattu 6.6.2017.
47. ↑  THE MINECRAFT MOVIE IS JUST AROUND THE CORNER ...of a very, very large block minecraft.net.  Arkistoitu 16.4.2019. Viitattu 14.10.2019. (englanniksi)
48. ↑  MINECON Capes Mojang. Viitattu 15.8.2018. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Minecraft**.
* *Minecraft* MobyGamesissa (englanniksi)
* Virallinen kotisivu (englanniksi)
* Mojangin kotisivu (englanniksi)
* Minecraft-wiki (englanniksi)
* Planet Minecraft